kardosdrur/scandi-wiki huggingface dataset:
The Solent

The Solent er en strækning af hav, der adskiller Isle of Wight fra fastlandet England. Den løber gennem og påvirker naturen i South Hampshire regionen, som består af Greater Portsmouth, Greater Southampton og Isle of Wight. 

Hampshires Solent er et yndet center for sejlsport og er kendt for at være et af de dyreste vande at krydse, med færge, i verden. Det ligger i læ af Isle of Wight og har et meget indviklet tidevandsmønster, som har været til gavn for og hjælp til Southamptons succes som havn. Portsmouth ligger på Solents bred. Spithead, et areal af Gilkicker Point nær Gosport er kendt som stedet, hvor den kongelige flåde bliver inspiceret af den, på det tidspunkt, tiltrådte monark. :en:Fleet Review

Englands geografi
Stræder (farvand)
Strade Bianche

Strade Bianche (tidligere Monte Paschi Eroica) er et relativt nyt cykelløb som arrangeres årligt nær Siena i Toscana, Italien. Løbet blev første gang arrangeret i oktober 2007. Fra 2008 arrangeres det i marts. 

Løbet starter i Gaiole in Chianti og ender efter 180 kilometer op på Piazza del Campo i Siena. Hele 70 kilometer foregår på grusvej (sterrati), noget som er inspireret af brostenspartierne i blandt andet Paris-Roubaix.  

Fra 2017 indgår det i UCI World Tour-kalenderen.

Vindere

Se også
Strade Bianche for kvinder

Referencer

Eksterne henvinsinger 
 Officielle side
 Eroica 

 
Etableret i 2007
Toscana
Bolyai (månekrater)

Bolyai er et gammelt nedslagskrater på Månen. Det befinder sig på den sydlige halvkugle på Månens bagside og er opkaldt efter den ungarske matematiker og filosof János Bolyai (1802-1860). Navnet blev officielt tildelt af den Internationale Astronomiske Union (IAU) i 1970. 

Krateret observeredes første gang i 1965 af den sovjetiske rumsonde Zond 3.

Omgivelser 
Sydøst for Bolyai ligger krateret Eötvös og nord for det ligger krateret Neujmin.

Karakteristika 
Bolyai-krateret har været udsat for kraftig erosion på grund af senere nedslag, så der kun er efterladt en deformeret rest af den oprindelige kraterrand, overlejret af et større antal småkratere (satellitkratere). De mest fremtrædende af disse er "Bolyai D" langs den nordlige kraterrand og "Bolyai W" mod nordvest. Det sidstnævnte består faktisk selv af et større antal overlappende kratere.

Det indre af krateret er forholdsvis fladt og jævnt, men på nogle steder kuperet som følge af, at nedslagene har omformet overfladen. Nær kraterets midte ligger i vestlig retning et område, der er blevet dækket af en lavastrøm. Dette område er mere fladt end den øvrige kraterbund og har lavere albedo, så det ser mørkt ud.

Satellitkratere 
De kratere, som kaldes satellitter, er små kratere beliggende i eller nær hovedkrateret. Deres dannelse er sædvanligvis sket uafhængigt af dette, men de får samme navn som hovedkrateret med tilføjelse af et stort bogstav. På kort over Månen er det en konvention at identificere dem ved at placere dette bogstav på den side af satellitkraterets midte, som ligger nærmest hovedkrateret. Bolyaikrateret har følgende satellitkratere:

Måneatlas

Se også 
 Månekratere – Liste over kratere på Månen
 Navne på Månens have – Liste over have på Månen

Navigation

Kilder

Eksterne henvisninger

Bibliografi 

Kratere på Månen
Friedrichstrasse

Friedrichstraße (Friedrichstrasse) er en af Berlins mest kendte gader. Den ca. 3 km lange gade er en hovedfærdselsåre i bydelen Mitte, hvor den forbinder bydelene Kreuzberg og Wedding.

Efter Berlins genforening har gaden oplevet en renæssance. Der er blevet opført mange nye bygninger i gaden, der i dag rummer kontorer, udstillingslokaler og butikker. Friedrichstrasse krydser bl.a. den kendte Unter den Linden. I den sydlige ende er den tidligere barokke plads Mehringplatz i dag et moderne boligområde, der er spærret for gennemkørende trafik. Friedrichstrasse krydser floden Spree via broen Weidendammer Brücke. På sydsiden af Spree ligger jernbanestationen Bahnhof Berlin Friedrichstraße med det berømte Tränenpalast, der i dag fungerer som museum og som arena for kulturelle arrangementer. Tränenpalast blev opført af myndighederne i DDR som grænsekontrol for passagerer med S-Bahn til og fra Vestberlin. Lige ved siden af ligger Admiralspalast, der er en cabaretscene og forlysteleseetablissement fra begyndelsen af 1900-tallet. Det overlevede ødelæggelsen af Berlin under 2. verdenskrig og blev en overgang brugt som mødesal for Berlins senat.

Den tidligere grænse mellem Berlins amerikanske og sovjetiske sektor fulgte grænserne mellem de daværende bydele Mitte og Kreuzberg og delte Friedrichstrasse omtrent på midten (ved sidegaden Zimmerstrasse). Sektorgrænsen blev senere grænse mellem Vestberlin og Østberlin og grænsekontrollen Checkpoint Charlie blev etableret i Friedrichstrasse. Dele af kontrolposten er i dag bevaret som mindesmærke.

Se også 
 Bahnhof Berlin Friedrichstraße

Gader i Berlin
Kano og kajak under sommer-OL 2008

Kano og kajak under sommer-OL 2008 står på det olympiske program for 16. gang under OL-2008 i Beijing. Det kommer til at være 16 konkurrencer: fem kajak-klasser og fire i kano for herrer og tre i kajak for kvinder på fladvand. I slalom er der tre klasser for mænd og én for kvinder. 

Sportsgrene under sommer-OL 2008
Kano og kajak under sommer-OL
Næs (halvø)

Et næs er en betegnelse for en halvø. Navnet bruges hovedsagligt om halvøer i Norden (norsk, færøsk, islandsk: nes, svensk näs), men forekommer på grund af sproglig indflydelse herfra også på De Britiske Øer (ness). Ordet betegner både mindre fremspring på en kyst og større halvøer. Ordet er beslægtet med "næse" og tager ligesom andre gamle topografiske navneelementer som "hage", "hoved" og "nakke" udgangspunkt i menneskets anatomi.

-næs i stednavne 

I det danske sprogområde findes der følgende halvøer med endelsen -næs:

Naturnavne 
 Agernæs på Nordfyn
 Agernæs på Sydfyn
 Appenæs Hoved på Sydsjælland
 Arrenæs i Arresø, Nordsjælland
 Asnæs på Vestsjælland
 Basnæs på Sydsjælland
 Bognæs i Roskilde Fjord, Sjælland
 Brunsnæs på Broager Land, Sundeved
 Dornæs i Maribo Søndersø, Lolland
 Egenæs Hage i Odsherred
 Ellenæs Hage på Bogø
 Farnæs på Falster
 Fornæs på Djursland
 Gibbel Næs i Limfjorden, Hardsyssel
 Grønnæs på Lolland
 Gudnæs Hage i Thy
 Gylling Næs i Østjylland
 Halsnæs i Nordsjælland
 Hannæs i Hanherrederne
 Helgenæs på Mols
 Helnæs på det sydfynske Agernæs, Fyn
 Hesnæs på Als
 Holnæs i Flensborg Fjord, Sydslesvig
 Hornenæs på Sydfyn
 Kegnæs på Als
 Kysing Næs i Østjylland
 Lognæs i Skanderborg Sø, Østjylland
 Næs i Røgbølle sø, Lolland
 Næsset på Orø
 Olpenæs i Svans Sydslesvig
 Ordrup Næs i Odsherred
 Rodsnæs Nakke på Lolland
 Røsnæs på Vestsjælland
 Skarnæs i Kolindsund (udtørret), Djursland
 Skelsnæs i Maribo Søndersø, Lolland
 Skjoldnæs på Ærø
 Sletnæs på Lolland
 Stensnæs i Vendsyssel
 Strognæs på Lolland
 Trelde Næs i Østjylland
 Tuse Næs i Isefjorden, Sjælland
 Valnæs på Falster
 Varnæs Hoved i Sundeved
 Vejsnæs Nakke på Ærø
 Vemmenæs på Tåsinge
 Vindenæs på Lolland
 Vornæs på Tåsinge
 Vigsnæs på Nordfyn
 Øksenæs på Sydsjælland

Bebyggelsesnavne i udvalg 
Stednavneelementet -næs indgår desuden i en række bebyggelsesnavne, hvori det også er et oprindeligt naturnavn (en topografisk betegnelse), blandt andre:

 Arnæs i Slien i Sydslesvig
 Hesnæs på Falster
 Kragenæs på Lolland
 Lynæs på Halsnæs, Nordsjælland
 Næs (Allinge-Sandvig Sogn) – en bebyggelse i Allinge-Sandvig Sogn
 Næs (Kastrup Sogn) – en bebyggelse og et ejerlav i Kastrup Sogn
 Næs (Tirsted Sogn) – en bebyggelse i Tirsted Sogn
 Næs (Åstrup Sogn) – en bebyggelse og et ejerlav i Aastrup Sogn
 Rinkenæs i Sønderjylland
 Ulsnæs i Sydslesvig
 Vesternæs på Lolland
 Vigsnæs på Lolland

Desuden indgår elementet -næs i mange flerleddede stednavne, hvor det lydligt er blevet svækket til -ns, eller -s, f.eks. Assens, Blans (Lolland), Sennels ("sælnæs", Thy), Bogense og Tårs (flere lokaliteter). Elementet -næs er også blevet foreslået som etymologi til Kramnitse på Lolland, der dog også kan være af vendisk oprindelse

Udlandet 
Det Karelske næs i Rusland er oprindelig en svensk betegnelse på dette tidligere finske område. Det er dog ikke en egentlig halvø, men afgrænses på tre sider af Ladogasøen, Nevafloden og Den Finske Bugt.

Kyst- og havlandskabsformer
Valley of the Damned

Valley of the Damned er DragonForces debutalbum udgivet i 2003. Den blev genudgivet efter en demo var indspillet i år 2000 under band navnet DragonHeart. Sangen Valley Of The Damned blev downloaded over 500.000 på mp3.com i de første få måneder.

Spor 

Debutalbum fra 2003
Rockalbum fra Storbritannien
DragonForce
Fodbold under sommer-OL 2008

Fodbold under Sommer-OL 2008 bliver afholdt i Beijing og en række andre byer i Kina fra den 6. til 23. august. Det er 23. gang, at fodbold er på det olympiske program. Nationale fodboldforbund med medlemskab i FIFA inviteres til at stille op med deres kvinders A-landshold og mænds U/23-landshold. Mændenes hold får lov til at tage tre spillere over 23 år med i truppen. 

I dette års lege består mændenes turnering af 16 hold, mens damernes består af 12. De første kampe bliver faktisk spillet to dage før det officielle olympiske program starter (8. august), og finalen spilles på den sidste dag.

Medaljevindere

Mænd

Kvinder

Eksterne henvisninger 
 Det olympiske program 
 FIFA.com

Sportsgrene under sommer-OL 2008
2008
OL 2008, fodbold under sommer-
Credit Suisse

Credit Suisse (CS) er en schweizisk bank og finansiel koncern med hovedsæde i Zürich, Schweiz. Banken er den næststørste i landet, kun overgået af UBS AG. Credit Suisse omsætter for knap 170 mia. kr. (36,13 mia. schweizerfranc) (2007), beskæftiger 48.000 ansatte (2007) og er noteret på børserne i Zürich og New York. I marts 2023 kom banken i problemer og måtte overtages af konkurrenten UBS.

Credit Suisse blev grundlagt af Alfred Escher i 1856 som Schweizerische Kreditanstalt. Banken købte i 1988 aktiemajoriteten i The First Boston Corporation, og i 1993 overtog den Schweizerische Volksbank. De to banker blev fusioneret i 1996 til Credit Suisse. I 2000 overtog CS investeringsbanken Donaldson, Lufkin & Jenrette.

Bankens første filial udenfor Schweiz åbnede i 1942 i New York City. I dag er der afdelinger over det meste af verden.

Krise i 2023 
I 2023 opstod usikkerhed om Credit Suisses finansielle forhold, og den 19. marts 2023 meddelte UBS, at den havde påtaget sig at overtage Credit Suisse for en købesum på 3 milliarder CHF (ca. 23 mia. DKK).

Referencer

Eksterne henvisninger 

 Credit Suisses hjemmeside

Banker fra Schweiz
Zürich
Fabrika Duhana Sarajevo

Fabrika Duhana Sarajevo (FDS; engelsk: Sarajevo Tobacco Factory) er en cigaret-producerende fabrik i Bosnien-Hercegovina. Dets hovedkvarter ligger i Sarajevo med afdelinger i Bihać, Tuzla, Čitluk og Banja Luka og ligeledes i Skopje i Makedonien og Beograd i Serbien. Fabrikken producerer mærkerne AurA Extra, AurA lights, AurA super lights, Drina denifine, Drina jedina bijela, Drina jedina zlatna, Drina lights, Drina super lights, Tigra medium og 8 (otte).

Eksterne links 
Sarajevo Tobacco Factory  ( og bosnisk)

Sarajevo
Virksomheder fra Bosnien-Hercegovina
Commerzbank

Commerzbank AG er den andenstørste bank i Tyskland og har hovedsæde i Frankfurt am Main.

Banken blev grundlagt af en række handlende 26. februar 1870 i Hamburg under navnet Commerz- und Disconto-Bank. Hovedsædet blev flyttet til Berlin som følge af en fusion med Berliner Bank i 1905 og efter 2. verdenskrig til Düsseldorf. Efter flere fusioner fik den sit nuværende navn i 1958 og flyttede til Frankfurt am Main. Commerzbank er en universalbank med et landsdækkende filialnet og filialer i resten af EU og i verdens finanscentre, særligt London, Luxembourg og Zürich. Banken er primært en handelsbank, der specialiserer sig i rådgivning af større virksomheder samt handel med aktier og pantebreve.

Hovedsædet Commerzbank-Tower er designet af den britiske arkitekt Norman Foster og blev indviet i 1997. Frem til 2004 var den 300 m høje bygning Europas højeste skyskraber.

Eksterne henvisninger 

 Commerzbanks hjemmeside

Banker fra Tyskland
Virksomheder i Frankfurt am Main
Ridesport under sommer-OL 2008

Ridesport under Sommer-OL 2008 står på det olympiske program for 23. gang under OL-2008 i Beijing. Konkurrencerne bliver gennemført i perioden 9. til 20. august. Der bliver konkurreret om i alt seks olympiske titler, tre individuelle og tre i hold, i military, dressur og ridebanespringning 

Sportsgrene under sommer-OL 2008
Ridesport under sommer-OL
Mura

Mura (tysk: Mur) er en flod i Centraleuropa og en sideflod til Drava, der igen løber ud i Donau. Den har sit udspring i den østrigske nationalpark Hohe Tauern 1.898 m over havet, og den har en total længde på 465 km, hvor de 295 km er beliggende i Østrig, 98 km i Slovenien og de resterende 71 km udgør grænsen mellem Ungarn og Kroatien. Den største by langs floden er Graz i Steiermark i Østrig.

Floden har givet navn til et område i Slovenien kaldet Prekmurje og et område i Kroatien kaldt Medjimurje.

Siden 300-tallet har der været flydende møller drevet af strømmen i floden. Den ældgamle teknologi blev senere taget op af slaverne og siden af ungarerne. I 1920'erne og 30'erne var mange af disse møller stadig i brug langs floden, og mindst én gammel mølle — Babičev mlin nær Veržej i Slovenien — er fortsat i drift i dag.

Mura indeholder små mængder guld, men indeholdet er ikke stort nok til at det kan udnyttes. Tidligere blev der imidlertid ledt eftermeget guld i floden, og organiseret guldsøgning begyndte i 1772.

Floder i Østrig
Floder i Slovenien
Floder i Kroatien
Floder i Ungarn
Dresdner Bank

Dresdner Bank AG var en af Tysklands største banker, da den i 2009 blev overtaget af Commerzbank. 

Fra 2001 var den et datterselskab af forsikringsselskabet Allianz. Banken havde hovedsæde i Frankfurt am Main, og blev grundlagt i 1872 i Dresden. I august 2010 skiftede de sidste filialer navn til Commerzbank, hvorved Dresdner Bank-navnet forsvandt helt.

I 1977 blev bestyrelsesformanden Jürgen Ponto myrdet af terrorister fra den venstreekstremistiske terrororganisation Rote Armee Fraktion.

Eksterne henvisninger 

 Dresdner Banks hjemmeside 

Etableret i 1872
Ophørt i 2009
Banker fra Tyskland
Virksomheder i Frankfurt am Main
Tidligere banker
Deloitte

Deloitte Touche Tohmatsu Limited (også kendt som DTTL, og markedsført som Deloitte) er det største konsulentfirma i verden og en af de fire store revisionsvirksomheder sammen med PricewaterhouseCoopers, Ernst & Young og KPMG. Ifølge firmaets hjemmeside pr. 2023 har Deloitte over 415.000 ansatte i 150 lande, der leverer rådgivning inden for revision, skat, konsulentvirksomhed og finansielle ydelser. I 2021/2022 havde Deloitte en omsætning på 59,3 mia. dollar.

Virksomheden blev grundlagt i London af William Welch Deloitte i 1845.

Deloitte er organiseret som en frivillig medlemskabsorganisation under den schweiziske civillov, hvor hvert medlemsfirma er separat og uafhængigt. Firmaets verdenshovedkvarter ligger i New York City og det europæiske hovedkvarter i London. 

I Danmark er Deloitte det største revisonsfirma og beskæftiger knap 3.200 ansatte fordelt på syv kontorer rundt om i landet. Deloitte Danmark blev grundlagt d. 1. april 1912 under navnet Revisions- og Forvaltnings-Institutet (også kendt som RFI) af bankmand og senere politiker Jens Hassing-Jørgensen.

1. juni 2023 fik Deloitte Danmark ny administrerende direktør, da Christian Jensby overtog posten fra Anders Dons.

Referencer

Eksterne henvisninger 

 Deloitte  – Deloittes officielle danske website
 Deloitte  – Official Deloitte Website
 Green Dot Life  – Unofficial Message board for Deloitte employees

Finansielle servicevirksomheder fra USA
Revisionsfirmaer fra Storbritannien
Etableret i 1845
Virksomheder i New York City
Revisionsfirmaer fra USA
Beijing Nationalstadion

Beijing Nationalstadion også kaldet Fuglereden grundet den karakteristiske form, er nationalarenaen i Beijing, Kina. Det er opført til brug ved Olympiske Lege i 2008, hvor det dannede rammede om atletikkonkurrencerne samt åbnings- og afslutningsceremonierne.

Stadionet havde oprindeligt plads til 91.000 tilskuere, men dette blev reduceret til 80.000 efter OL. Stadionet er 330 meter langt, 220 meter bredt, 69.2 meter højt og har et areal på 250.000 kvadratmeter. Fuglereden er tegnet af Herzog & de Meuron og Chinese Architecture and Design Research Group. Designet er inspireret af en rede. "Reden" består af et 36 kilometer langt og 45.000 ton tungt net af stålbjælker.

Omkostningerne til Beijing Nationalstadion er beregnet til at blive på 2,72 milliarder kroner.

Ekstern henvisning 

 Officiel hjemmeside 

Sommer-OL 2008
Olympiske anlæg
Nationalstadion
Etableret i 2008
Juan Antonio Samaranch

Juan Antonio Samaranch Torelló (Marqués de Samaranch) (17. juli 1920 i Barcelona – 21. april 2010 i Barcelona) blev medlem af Den Internationale Olympiske Komité (IOC) i 1966. 16. juli 1980 blev han IOCs 7. præsident, idet han efterfulgte Lord Killanin.

Samaranch var præsident i 21 år, indtil han i juli 2001 ikke længere stillede op til genvalg, og blev efterfulgt af belgieren Jacques Rogge.

Samaranch var chef de mission for de spanske deltagere ved de olympiske lege i 1956, 1960 og 1964. Det førte frem til, at han blev valgt til medlem i Den Internationale Olympiske Komité i 1966.  Han blev udnævnt til sports minister af Francisco Franco i 1967, og sad på posten indtil 1977. Han var også den spanske ambassadør i Sovjetunionen og Mongoliet fra 1977 til 1980. Det har i forskellige medier været viste et billede fra 1974, hvor man ser Samaranch fejrer de 38-årsdagen for general Francos militærkup i 1936, ved at gøre en fascistisk hilsen.

Samaranch giftede sig med Maria Teresa Salisachs Rowe 1. december 1955, og de forblev gift til hendes død i 2000.

Referencer

Eksterne henvisninger 
 

Personer fra Spanien
IOC
Mel Ferrer

Melchor Gaston Ferrer, bedre kendt som Mel Ferrer, (25. august 1917 – 2. juni 2008) var en amerikansk skuespiller, filminstruktør og -producer.

Opvækst og karriere 
Mel Ferrer blev født i New Jersey og havde spanske og irske rødder. De spanske stammerede fra hans far, der var født på Cuba og var respekteret læge, og de irske fra hans mor. Mel havde tre søskende, hvoraf to blev læger og den tredje redaktør.

Mel Ferrer gik på privatskole som barn, og han kom på Princeton University, men forlod dette, året inden han kunne have fået sin eksamen, for at få tid til at spille teater. Han arbejdede i øvrigt også som redaktør på en lille avis og fik udgivet en børnebog i 1940.

Hans interesse for skuespil var begyndt nogle år forinden, hvor han spillede med i et sommerteater. I 1937 vandt han en pris for et skuespil, han havde skrevet. Som 22-årig kom til Broadway, hvor han først fik korroller, men et par år senere fik han sin debut som skuespiller. I første omgang opnåede han ikke så meget, da han blev ramt af polio, og han to sydpå for at komme sig, og i den forbindelse arbejdede han lidt som discjockey og gik i gang med at skrive en roman.

Han vendte tilbage til Broadway, og han fik foden indenfor i filmverdenen. Han kom til at instruere en række dokumentarfilm og fik en række roller i spillefilm. I alt indspillede han over 80 film uden dog at opnå større succes. Blandt hans kendteste film kan nævnes Scaramouche (1952), Lili (1953) samt Fassbinders Lili Marleen (1981). Han producerede også en håndfuld film, herunder Fanget af mørket (1967). Sent i karrieren havde Ferrer en rolle i Falcon Crest (1981-84).

Han har fået en stjerne på Hollywood Walk of Fame.

Privatliv 
Mel Ferrer var gift fem gange, hvor ægteskabet med Audrey Hepburn 1954-1968 var det mest kendte. Han fik samlet fem børn, tre drenge og to piger.

Filmografi 
Den følgende liste er et uddrag af de film, Mel Ferrer medvirkede i.
 Magten og æren (The Fugitive, 1947) – Ferrers ukrediterede filmdebut
 Den usynlige grænse (Lost Boundaries, 1949)
 Født umoralsk (Born to Be Bad, 1950)
 Guldfuglen (Rancho Notorious, 1952)
 Scaramouche (1952)
 Ridderne af det runde bord (film) (Knights of the Round Table, 1953)
 Lili (1953)
 Oh! Rosalinda (Oh... Rosalinda!!, 1955)
 Krig og fred (War and Peace, 1956)
 Og solen går sin gang (The Sun Also Rises, 1957)
 Den længste dag (The Longest Day, 1962)
 Romerrigets fald (The Fall of the Roman Empire, 1964)
 Brannigan (1967)
 Lili Marleen (1981)

Eksterne henvisninger 

 

Filmskuespillere fra USA
Filminstruktører fra USA
Filmproducere fra USA
Hollywood Walk of Fame
Spansk-amerikanere
Gunilla Roijer

Gunilla Roijer (født 1952 i Hillerød) er en dansk journalist, der fra 1990 til 2019 var ansat på TV 2 Nyhedernes redaktion på Christiansborg.

Roijer læste jura 1971-1973 og handelskorrespondance ved Handelshøjskolen i København 1976-1978, inden hun i 1982 blev uddannet journalist fra Danmarks Journalisthøjskole. Fra 1982 var hun ansat ved Dagbladet Aktuelt, hvorefter hun i 1984 kom til DR's Radioavisen. I 1990 blev hun ansat som politisk reporter ved TV 2. Her var hun ansat til sin pensionering i 2019. 

Gunilla Roijer debuterede i 2006 som forfatter med Borgens Dronninger, der portætterede nogle af Folketingets markante kvindelige politikere.

Eksterne henvisninger 
 

Journalister fra Danmark
Personer fra Hillerød
Ansatte i DR
Ansatte ved TV 2
Joe E. Tata

Joseph Evan Tata (født den 13. september 1936, død 25. august 2022) var en amerikansk skuespiller. Han er bedst kendt for sin rolle som "Peach Pit"-ejeren Nat Bussichio i tv-serien Beverly Hills 90210, en rolle han havde fra seriens start i 1990 til slutningen i 2000.

Udvalgt filmografi 
 The Rockford Files 
 General Hospital 
 Beverly Hills, 90210 
 Charmed

Referencer

Eksterne henvisninger 
 

Filmskuespillere fra USA
Tv-skuespillere fra USA
Jakob Madsen Aarhus

Jakob Madsen Aarhus (1538 i Århus – 15. juli 1586 i København) var en dansk teolog, sprogforsker og rektor.
Jakob Madsen Aarhus var rektor ved katedralskolen i Århus. Da han fik et kanonikat, satte indtægterne herfra ham i stand til at studere i udlandet, hvilket han gjorde i perioden 1567-74, bl.a. moderne og antikke sprog. I 1578 blev han professor i latin ved Københavns Universitet og i 1580 professor i græsk og teologi. I 1585 og til sin død var han rektor ved universitetet.
 
Jakob Madsen Aarhus var en af de første, der behandlede det danske sprog videnskabeligt og arbejdede med fonetik. Som den første i Europa udgav han i 1586 i Basel en systematik oversigt over bogstavlydene, De literis libri duo under sit latiniserede navn, Jacobus Matthiæ Arhusiensis. Heri anbefalede han bl.a. at anvende bogstavet "j" ved stavning af ord som jord, bjerg og nej i stedet for "i". Hans anbefaling blev dog først efterlevet i nyere tid.

Han var en af de førende fortalere for at indføre de ramistiske ideer ved universitetet. Ramismen (opkaldt efter Pierre de la Ramée (1515-72)) talte bl.a. for at opbløde den ensidige fokusering på Aristoteles til fordel for især Platon.

Referencer

Litteratur 
 Morten Fink-Jensen: Fornuften under troenslydighed. Naturfilosofi, medicin og teologi i Danmark 1536-1636. Museum Tusculanums Forlag (2004).

Eksterne henvisninger 
 Jakob Madsen Aarhus i Salmonsens leksikon
 J i Salmonsens leksikon
 Liste over rektorer ved KU 

Sprogvidenskabsfolk fra Danmark
Danskere i 1500-tallet
Rektorer ved Københavns Universitet
Ripon

Ripon er en historisk katedralby i Harrogate-distriktet i grevskabet North Yorkshire, England. Byen havde i 2001 15.922 indbyggere, hvilket gør det til den fjerdemindste by i England efter Wells, Ely og City of London. 

Ripon fik allerede købstadsrettigheder i det 7. århundrede, og er dermed blandt de allerældste købstæder i England. Byen er en populær turistattraktion, særligt grundet Ripon Cathedral og byens årlige racerløb.

Floden Ure løber igennem byen. 

Byer i England
Cities i Yorkshire og Humber
North Yorkshire
Tina Riising

Tina Riising (født 5. juli 1964) er en dansk journalist og TV-studievært.

Tina Riising har i en årrække været studievært på DR's TV-avisen og TV3's kriminalmagasin Efterlyst. Hun har også været redaktør for Dagbladet Børsens tillæg FødevareSundhed. Fra 2007-2011 var hun vært på TV 2 News', på de daglige finansudsendelser, samt Finansmagasinet sammen med Ole Krohn.

Eksterne henvisninger 
 

Journalister fra Danmark
Ansatte ved TV 2